મેરાન્યૂઝ નેટવર્ક.ગાંધીનગરઃ ગુજરાતના મુખ્યમંત્રી વિજય રૂપાણી સામે બિહાર કોંગ્રેસના પ્રભારી શક્તિસિંહ ગોહીલ દ્વારા ડેફર્મેશન ક્રિમીનલ કેસ તથા દીવાની વળતરના કેસના સંદર્ભમાં કાયદેસરની નોટિસ ફટકારવામાં આવી છે. થોડા સમય પહેલા ગુજરાતમાં હિમતનગર અને સુરત ખાતે માસુમ બાળકી પર દુષ્કર્મના બનેલા બનાવ સામે લોકોમાં રોષ ફાટી નીકળતા પરપ્રાંતીયો ઉપર હુમલાના બનાવો બન્યા હતા. આ અંગે ગુજરાતના મુખ્યમંત્રી વિજય રૂપાણીએ લખનૌમાં જઈ નિવેદન કર્યું હતું કે, બિહારના જ કોંગ્રેસના પ્રભારી જ જવાબદાર છે. સીએમના આ નિવેદન સામે બિહાર કોંગ્રેસના પ્રભારી શક્તિસિંહ ગોહિલે લીગલ નોટિસમાં જણાવ્યું છે કે, બે અઠવાડિયામાં મારી સામે કરેલુ નિવેદન અસત્ય હોવા સાથે તે અંગે દિલગીરી વ્યકત કરવામાં નહિ આવે તો ફોજદારી અને દીવાની કાર્યવાહી કરવામાં આવશે.